33. schôdza NR SR - 6.deň - B. popoludní
Dátum: 2025-04-02
Poslanec: Hlina, Alojz (SaS)
Druh vystúpenia: Vystúpenie v rozprave

28. Ďakujem veľmi pekne. Vážený pán predsedajúci, vážený pán minister, formálne oslovenie, vážené kolegyne, kolegovia, k tomu pár len postrehov v rámci prvého čítania, v druhom čítaní možno viac aj na základe reakcie, lebo mňa niečo by zaujímalo a skúsim sa to spýtať, skúsim to stihnúť. Úvod k tomu zásadná kalibrácia, nezdieľam celkom to nadšenie tuná kolegov, hej, a nie preto, že som od podstaty podozrievavý, ale preto, že to tam je. No ale teraz že k čomu. Skôr ešte ako poviem, ten luxus, ktorý máme, že splachujeme pitnou vodou, už dlho nepotrvá, tu na to sa tiež treba pripraviť, a naozaj ho máme ako jedna z mála krajín. To, že si to nevážime, toho svedectvom je aj to, že kam sme to dobačovali a tí bačovia za to nemôžu, ja to chcem v takej akože ilustrácii. Možno najkrajším príkladom toho vzťahu k tým hodnotám je, táto vila, čo je tu nad parlamentom. Neviem, ktorí ju vnímate, tuná hneď vedľa, čo je nad parlamentom, taká pekná vila, taký domček prvorepublikový. Tak tam býva bývalý riaditeľ vodárenskej spoločnosti, ktorý ten byt si kúpil. Zrovna jemu pridelili ten byt, by ste neverili, hej, a kúpil si ho podľa zákona o predaji bytov. Neviem, jak sa volal, odhadujem, že ho kúpil možno za 50-tisíc korún, korún, hej, čiže 1 500 eur niekde, plus, mínus. Takže toto je náš vzťah k obrovským hodnotám a presne tam sme to dobačovali. Za tých komunistov sa to nejako ešte popostavovalo alebo pokračovalo v tom, čo stavali predtým a od toho, kým sa to nerozdelilo, nám tam vniká enormný, enormný investičný dlh, s ktorým nič nerobíme, ale pán riaditeľ býva tu a riaditeľ nejakých východoslovenských vodární, to je tiež nejaký že veľký king, hej, ktorý vlastne sa stal podnikateľským guru s verejnými vodovodmi, no proste tak si tu my žijeme. Čiže dobehne nás to a už proste panika za chvíľku bude nastávať, lebo ono to nepustí. Fyzika je v tomto neúprosná a tu poviem aj zo skúsenosti, my keď sme robili v jednom starom objekte kláštoru, chcem vám len veľmi pekne povedať, betónový kanál vydrží 100+, 100 určite, 100+, keď je dobre urobený, akože sto rokov. Voda v liatine vydrží, aj sa tak kalkuluje, tuná je pán vodár, by vám možno, hej, 50 až 100 v závislosti od údržby možno. Ale teraz sa upustilo a všetko vlastne od komunistov sa robilo a po revolúcii sa už ani nerobilo, sa robilo do železa. Železo bez ochrany je niekde na úrovni 20 rokov. Kalkulovaných je 30, ale bez ochrany 20. Čiže to proste nemusíte vychodiť atómovú fyziku, to proste je jasné, že to za chvíľu začne všetko strieľať, búchať, hej? Čiže potom sa budeme chytať, že kde sú peniažky. No peniažky sú kadekde, na Riviére, v Karibiku, budeme hľadať, hej, čiže tam sme to dopracovali, to sme presne my. Dobre, teraz sa ideme trošku zbadať, že či teda sme neurobili niekde chybu. Javí sa to dobre a ja som za, v tomto by som bol za. Tu by možno zaujímalo, celkom pekne to povedal pán Andrassy, lenže či on aj vedel, že vlastne sa tu novelizujú dva zákony. Že sa tu novelizuje zákon o verejných vodovodoch a kanalizáciách a novelizuje sa aj zákon o vodách. A toto tu nezaznelo a k tomu som sa ja chcel pristaviť, lebo mne to príde dosť dôležité. Viete, aby sme znova v nejakom opare toho nadšenia, že teda už konečne sme sa zbadali a ideme to všetko zachrániť a všetci tu budeme tlieskať a budeme hlasovať happy, pomaly Severná Kórea po hlasovaní, hej, a niekto popritom si šupne tam niečo ešte zo svojho záujmu a prejde to ako bez povšimnutia. Tak ja vás len na to upozorním a očakával by som, ak budeme mať čas, nejaké vysvetlenie, že prečo vlastne to tam je a že či to je dobré, že to tam je. Lebo mne tá diskusia, ja som žiadnu nezachytil, v MPK to, myslím, nebolo, hej, tak proste neviem. Tak by sa niekto k tomu mal vyjadriť. Pravdou je, že my ideme novelizovať zákon o vodách, kde doplňujeme paragraf, myslím, 49 úplne novým odsekom, že správca hospodársky významných tokov môže stavať vodovody a kanalizácie. Jediný správca hospodársky významných tokov je Slovenský vodohospodársky podnik. Príde mu niečo nové, takže dobre. Ak teraz sa ideme rozhodnúť, že Slovenský vodohospodárky podnik môže stavať vodovody a kanalizácie a ja sa pýtam, že okej, z čoho vychádzame, prečo to tam je, prečo to tam doteraz nebolo, keď je to také super a znova teraz sme to zistili. Že toto by som, podľa mňa nielen ja, myslím, že to možno aj niekoho bude zaujímať, by sme si zaslúžili nejaké vysvetlenie. Z toho, čo viem, čo poznám, Slovenský vodohospodárky podnik hospodári s veľkými stratami, hej, proste to nie je pôdohospodárska výstavba, hej, ktorá má príjmy a nestíha, nezvláda. Tam mu zateká, tam mu vyteká, hentam mu preteká. Proste čo ste, čo ste, a to ešte nerátate s tým, čo prišlo a to prišlo, hej, že už máme klimatickú zmenu, máme prívalové dažde, proste to už tie korytá nestačia určitý moment, keď sa to tam zle, medzitým ste všetko vyrúbali, čo robilo nejaké zádržné opatrenia, alebo ešte čo ste nevyrúbali, vyrúbete. Takže ja si myslím, že taký Slovenský vodohospodársky podnik má tiež nejaké, by som povedal, že ešte nedorobené. Len tu v Bratislave napríklad, viete, to je, najväčší mafiáni, najväčší ruskí mafiáni si podľa mňa, ani neviem akí, si nedovolia zahatať prístup k moru, hej, nejakú pláž, alebo že schovať si nejaký tok, prítok okrem bratislavských mafiánov a polomafiánov. Viete, v Bratislavskom lesoparku je Vydrica oplotená, lebo to tam niekomu vyhovuje, že si proste oplotil vodný tok a nikto nič. Ja sa pýtam, však keď to patrí vodohospodárskemu podniku, má to proste chrániť, má sa o to starať, mal by sa podľa mňa o to starať. Čiže čo tým chcem povedať? Chcem tým povedať, že Slovenský vodohospodársky podniky má čo robiť. Ak mu teraz pribudne nová funkcia, tak sa chcem spýtať, že z čoho to vychádza a na čo je to dobré. Či to nie je len kvôli tomu, že sa teda pretočia nejaké, prelejú nejaké peniaze, čo boli z plánu obnovy a proste niekto to chce dostať pod kontrolu, hej? Lebo vy máte, minister životného prostredia má priamu kontrolu nad Slovenským vodohospodárskym podnikom, hej, a môže sa to tak javiť, hej, že keď si to všetko preleje k sebe a on sa stane tým oprávneným, že on bude stavať tie vodovody a kanalizácie z toho fondu alebo z nejakých fondov, no tak bude to, proste to pristane tam, kde to proste, kto je navrchu. A tu by to podľa stálo za to odpovedať. Pán minister, takže to som si myslel že by pre túto chvíľu stálo za otázky a nevylučujem, že v druhom čítaní sa tomu povenujem hlbšie. Ďakujem vám pekne.